**KÖZÖS ÖNKORMÁNYZATI HIVATAL LÉTREHOZÁSÁRÓL,**

**MŰKÖDTETÉSÉRŐL, FENNTARTÁSÁRÓL**

amely létrejött

egyrészről **Harc Község Önkormányzata** (székhely: 7172 Harc, Fő u. 59., adószám: -2-17, számlaszám:, törzskönyvi azonosító szám:) képviseli: Tóth Gábor polgármester,

másrészről **Kistormás Községi Önkormányzat** (székhely: 7068 Kistromás, Dózsa u. 2., adószám: -2-17, számlaszám:, törzskönyvi azonosító szám: 414159) képviseli: Pintér Ferenc polgármester

harmadrészről **Kölesd Községi Önkormányzat** (székhely: 7052 Kölesd, Kossuth tér 2., adószám: -2-17, számlaszám:, törzskönyvi azonosító szám: 414159) képviseli: Greifenstein József polgármester,

negyedrészről **Medina Község Önkormányzata** (székhely: 7057 Medina, Kossuth L. u. 59., adószám: -2-17, számlaszám:, törzskönyvi azonosító szám:) képviseli: Vén Attila polgármester

között alulírott napon és helyen az alábbi feltételek mellett.

**I. ÁLTALÁNOS RENDELKEZÉSEK**

1. A szerződő Felek Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 85. §-ának (1) bekezdése alapján Közös hivatalt hoznak létre.

2. A közös önkormányzati hivatal hivatalos elnevezése a Mötv. 84. § (5) bekezdés b) pontja szerint:

**Kölesdi Közös Önkormányzati Hivatal**

3. A közös önkormányzati hivatal székhelye és címe:

7052 Kölesd, Kossuth tér 2.

4. A közös önkormányzati hivatal kirendeltségeinek neve és címe:

1. Kölesdi Közös Önkormányzati Hivatal Harci Kirendeltsége

Cím: 7172 Harc, Fő u. 59.

1. Kölesdi Közös Önkormányzati Hivatal Harci Kirendeltsége

Cím: 7057 Medina, Kossuth L. u. 59.

5. Szerződő felek jelen megállapodást határozatlan időre kötik meg azzal, hogy a felek az Mötv. 85. § (3) bekezdése szerint a közös önkormányzati hivatal megszüntetéséről az általános önkormányzati választások napját követő hatvan napon belül dönthetnek.

**II. A MEGÁLLAPODÁS LÉTREHOZÁSÁNAK, MÓDOSÍTÁSÁNAK,**

**MEGSZÜNTETÉSÉNEK MÓDJA**

**1.A megállapodás létrehozása:**

A megállapodás létrehozásáról az érintett képviselő-testületek minősített többséggel hozott határozattal döntenek. A döntés az egyes képviselő-testületek át nem ruházható hatáskörébe tartozik.

**2. A megállapodás módosítása:**

2.1. A megállapodás módosítását kezdeményezheti a székhely önkormányzat, illetve Harc Község, Kistormás Községi, Medina Község Önkormányzatának Képviselő-testülete a székhely önkormányzat írásbeli megkeresésével.

2.2. A székhely önkormányzat köteles a módosítási javaslatot 15 napon belül a résztvevő önkormányzat felé továbbítani, amennyiben az jelen pontban foglaltaknak megfelel.

A módosítási javaslat nem érintheti az I/1, I/2. pontokat, és nem célozhatja a Hivatal megjelölt határidőn kívüli (3. pont) megszüntetését. A módosítási javaslatot az önkormányzatok legkésőbb 30 napon belül kötelesek érdemben megtárgyalni, és a döntés meghozataláról 15 napon belül kötelesek értesíteni a székhely önkormányzatot.

2.3. A csatlakozásra vonatkozó jogszabály értelmében (Mötv. 85. § (5) bekezdés) az általános önkormányzati választások napját követő hatvan napon belül van lehetőség. A csatlakozási kérelmeket érdemben meg kell tárgyalnia minden résztvevő képviselő-testületnek olyan időpontban, hogy az, az esetleges csatlakozást a jogszabályi határidőben lehetővé tegye.

Csatlakozásra kizárólag akkor kerülhet sor, ha a jelen megállapodás emiatt szükséges módosítását valamennyi, a jelen megállapodást megkötő önkormányzat képviselő-testülete minősített többséggel elfogadta.

2.4. A megállapodás módosításának minősülő felmondásra csak az általános önkormányzati választások napját követő hatvan napon belül van lehetőség. A felmondás egyoldalú írásbeli jognyilatkozat, melyhez nem szükséges a megállapodást megkötő többi önkormányzat hozzájárulása. A felmondás a döntésnek az érintett önkormányzatokkal történő közlést követő 10. napon hatályosul. A felmondásról szóló döntést legkésőbb az általános önkormányzati választások napját követő 40. napig kell közölni.

2.5. A döntés közlésének napja az a nap, melyen az összes érintett önkormányzattal írásban közölték azt. Amennyiben az érintett önkormányzatokkal nem azonos napon közölték a döntést, a döntés közlésének napja az a nap, melyen az utolsó közlés megtörtént.

**3. A megállapodás megszüntetése**

3.1. A megállapodás megszüntetéséről közös megegyezéssel az érintett képviselőtestületek az általános önkormányzati választások napját követő hatvan napon belül állapodhatnak meg. Az ennek kezdeményezéséről szóló határozatban (illetőleg az annak mellékletét képező közös megegyezést rögzítő megállapodás-tervezetben) foglaltakat a megállapodást megkötő önkormányzatok képviselő-testületei a határozatról készült jegyzőkönyvi kivonat kézhezvételét követő tizenöt napon belül meg kell, hogy tárgyalják.

3.2 Amennyiben a közös megegyezés nem jön létre, úgy a felmondás szabályai szerint kell eljárnia a megállapodást megszüntetni kívánó önkormányzatoknak.

3.3 A megszüntető döntés meghozatalára egyebekben az 1. pontban meghatározott szabályok irányadók.

3.4 A megállapodás megszüntetése esetén gondoskodni kell a jelen megállapodás szerinti pénzügyi és vagyoni elszámolásról. A közös Hivatal vagyongyarapodását a jelen megállapodás megszűnése esetén a vagyongyarapodáshoz történő hozzájárulás arányában – pályázat esetében a vállalt saját erő arányában, - kell megosztani. Ha ez nem állapítható meg, a vagyont - az általános önkormányzati választások évének január 1-jei – lakosságszáma arányában kell megosztani.

**III. A KÖZÖS ÖNKORMÁNYZATI HIVATAL SZERVEZETI KÉRDÉSEI**

**1. közös önkormányzati hivatal irányítása**

1.1. A közös önkormányzati hivatal költségvetési szerv. A hivatal tekintetében az államháztartásról szóló 2011. évi CXCV. törvény 9. §-ában meghatározott jogok és kötelezettségek Kölesd Községi Önkormányzat Képviselő-testületét illetik meg, illetve terhelik jelen megállapodásban részletezett kiegészítésekkel.

1.2. A jelen megállapodást megkötő önkormányzatok képviselő-testületei a Hivatal költségvetéséről, engedélyezett létszámáról, a jegyző szakmai beszámolójának elfogadásáról – a települések költségvetési rendeletüket tárgyaló képviselő-testületi ülések előtt – együttes testületi ülésen döntenek.

1.3. A Hivatal, mint önállóan gazdálkodó és működő költségvetési szerv éves költségvetése Kölesd Községi Önkormányzat költségvetésének részét képezi, mely a jelen megállapodásban rögzített, a Hivatali működési költségek viselésének arányára és teljesítésének feltételeire vonatkozó rendelkezések figyelembe vételével készül.

1.4. A jelen megállapodást megkötő önkormányzatok képviselő-testületei a Hivatal éves költségvetési beszámolójáról a költségvetési zárszámadásukat tárgyaló képviselőtestületi ülésen, vagy azt megelőző testületi ülésen döntenek.

1.5. A közös önkormányzati hivatal Harc és Medina településeken állandó kirendeltséget működtet. A kirendeltség munka- és ügyfélfogadási rendjére az SZMSZ rendelkezései irányadóak.

1.6. A Kirendeltségeken biztosítani kell a képviselő-testületek és nemzetiségi önkormányzat tevékenységéhez kapcsolódó adminisztratív teendők ellátását.

1.7. Harc és Medina Község Önkormányzata vonatkozásában a jegyző elsőfokú adóhatósági feladatainak ellátása Kirendeltségeken, míg az államigazgatási feladat ellátása a székhely településen, illetve a Kirendeltségen is történik. A kirendeltségeken biztosítani szükséges a nagy ügyfélforgalommal járó ügytípusok ellátását, különösen:

- szociális és gyermekvédelmi ügyek,

- hagyatéki ügyek,

- pénztári ki- és befizetések.

1.8. Kistormás településen Kirendeltség nem kerül kialakításra, de a Kölesdi Közös Önkormányzati Hivatal köteles 1 fő kistormási lakhelyű köztisztviselőt foglalkoztatni, amennyiben rendelkezik a munkakör betöltéséhez szükséges végzettséggel.

1.9. A Társuló községet megillető további jogosultságok:

- a jegyző kinevezéséhez, felmentéséhez a polgármesterek jogkörét a Mötv. 83. § b) pontja biztosítja,

- a társult település polgármesterének egyetértése szükséges a közös önkormányzati hivatal székhelyén és az adott településen működő kirendeltség köztisztviselője kinevezéséhez, bérezéséhez, vezetői jutalmazásához,

- kezdeményezési és javaslattételi jog illeti meg a képviselő-testületeket az adott településen működő kirendeltség működését érintő és az irányító szerv hatáskörébe tartozó ügyekben,

- közös hivatal szabályzatainak irányító szerv általi elfogadása előtt a többi település polgármesterét véleményezési jog illeti meg.

**2. A közös önkormányzati hivatal vezetése: a jegyző**

2.1. A közös önkormányzati hivatalt a jegyző vezeti.

2.2. A jegyző felett a polgármesterek a Mötv. 83. §-ának b) pontja szerint gyakorolják a munkáltatói jogokat azzal, hogy az egyéb munkáltatói jogokat (Mötv. 19. § b) pont) Kölesd Község Polgármestere gyakorolja. A munkáltatói jogok gyakorlása a polgármesterek részvételével tartott tanácskozás alkalmával történik, amelyről – feltüntetve a szavazati arányokat – jegyzőkönyv készül. A tanácskozás akkor határozatképes, ha a közös önkormányzati hivatalt létrehozó települések összlakosságát 100%-nak tekintve a polgármesterek által képviselt lakosságszám összesítve meghaladja az 50%-ot, és a polgármesterek száma eléri a három főt. Jegyzőt érintő munkáltatói jogok gyakorlásánál döntés akkor jön létre, ha a polgármesterek által leadott azonos nemű szavazatok száma eléri a hármat, illetve az adott településekre vonatkoztatott összesített arány meghaladja a települések összlakosságának 50 %-át. A tanácskozást Kölesd Község Polgármestere hívja össze, és gondoskodik a jegyzőkönyv elkészítéséről. A jegyzőkönyvet valamennyi jelenlévő polgármester aláírja. A jegyzőkönyv másolati példányát a közös önkormányzati hivatal fenntartásában részt vevő település polgármesterének meg kell küldeni a tanácskozástól számított 15 napon belül.

2.3. Az Önkormányzatok képviselő-testületi ülésein, bizottsági ülésein, a nemzetiségi önkormányzat(ok) ülésein a jegyző vesz részt. A jegyző távolléte vagy akadályoztatása esetén a testületek ülésein való részvétel a köztisztviselők munkaköri leírásukban rögzített helyettesítési rend szerint történik.

2.4. A jegyző ellátja az Mötv. 81. § (3) bekezdésében meghatározott feladatokat.

2.5. A közös önkormányzati hivatal dolgozóit a jegyző nevezi ki és gyakorolja velük szemben a munkáltatói jogokat azzal a korlátozással, hogy a kinevezéshez, bérezéshez, vezetői kinevezéshez, felmentéshez és jutalmazáshoz Kölesd község, illetve a kirendeltségen foglalkoztatott dolgozók tekintetében a kirendeltség polgármesterének egyetértése szükséges.

14. A jegyző évente egy alkalommal a képviselő-testületek előtt legkésőbb a tárgyévet követő év május 31-ig beszámol a közös önkormányzati hivatal működéséről.

2.6. A jegyző az egyes településeken az alábbi beosztás szerint tart fogadónapot:

Kölesd

Kedd 13.00-15.30

Szerda 13.00-17.00

Csütörtök 8.00-11.30 13.00-16.00

Harc

Kedd 08.00-12.00

Medina

Szerda 08.00-12.00

**3. A közös önkormányzati hivatal létszáma**

3.1. A közös önkormányzati hivatal létszáma:

a) Szakmai létszám:

jegyző *1* fő

köztisztviselők *11* fő

Összesen: *12* fő

**4. A közös önkormányzati hivatal munkarendje:**

4.1. A közös önkormányzati hivatal egységes, szakmai szervezeti egységekre nem tagolódik.

4.2. A közös önkormányzati hivatal Kölesd székhelyen, illetve Harc és Medina kirendeltségeken teljes heti munkarendben működik.

**IV. A KÖZÖS ÖNKORMÁNYZATI HIVATAL KÖLTSÉGVETÉSÉHEZ VALÓ HOZZÁJÁRULÁS,**

**VALAMINT A KÖZÖS ÖNKORMÁNYZATI HIVATAL VAGYONI VISZONYAI**

**1. A közös önkormányzati hivatal költségvetéséhez való hozzájárulás**

1.1. A közös önkormányzati hivatal működési költségét (személyi juttatások és járulékaik, a hivatali feladatellátásra használt dologi kiadásai) az állam - az adott évi központi költségvetésről szóló törvényben meghatározott mértékben, és a hivatal által ellátott feladataikkal arányban – finanszírozza, amelyet a székhelytelepülés részére, e célra elkülönített számlájára folyósít.

1.2. A társult önkormányzatok a jegyző szakmai javaslatainak figyelembe vételével, a megállapodásban jóváhagyott létszámkereten belül gazdálkodnak. Az állami normatíva a társuló önkormányzatok között a jegyző, a köztisztviselők és egyéb alkalmazottak foglalkoztatásának költsége, valamint a tárgyévi költségvetésben részletezett, kirendeltségekre nem osztható, közös költségek elkülönítése után lakosságszám arányosan kerül elszámolásra.

1.3. A normatívával nem fedezett, kirendeltség szerint elkülöníthető költségekhez az önkormányzatok saját bevételeik terhére járulnak hozzá.

1.4. Az 1.3. alpont szerinti hozzájárulás tervezett összegéről Kölesd Község Polgármestere legkésőbb a tárgyév január 31-ig tájékoztatja a közös önkormányzati hivatal fenntartásában részt vevő települések önkormányzatait, melyek ezzel kapcsolatos észrevételeiket legkésőbb tárgyév február 10-ig megteszik Kölesd Községi Önkormányzat felé.

1.5. A közös önkormányzati hivatal fenntartásában részt vevő önkormányzatok vállalják, hogy az 1.4. pont szerinti összegeket saját költségvetésükbe betervezik, valamint a közös hivatal költségvetésében elfogadott önkormányzati hozzájárulás összegének 1/12 részét minden hónap 30. napjáig átutalják Kölesd Községi Önkormányzat részére.

1.6. Felek megállapodnak, hogy minden év január 31-ig elszámolnak az előző évi hozzájárulásokkal. Kölesd Községi Önkormányzat e határidőig az elszámolást írásban eljuttatja Társuló községek önkormányzatai részére. Felek kötelezik magukat, hogy ezen elszámolás alapján a pénzügyi rendezés az elszámolás kézhezvételétől számított 30 napon belül részükről megtörténik.

1.7. Annak érdekében, hogy a jelen megállapodásban részes Önkormányzatok átlátható képet kapjanak a Kölesdi Közös Önkormányzati Hivatal munkájáról, költségvetéséről, valamint a korábban az önkormányzatok, valamint a közös hivatal közötti elszámolások egységessé és gördülékenyebbé tétele hatékonyan működhessen, az érintett települések polgármesterei – a jegyző közreműködésével - minden negyedévet követően kötelező jelleggel egyeztetnek az adott állapotról és annak alakulásáról.

1.8. Az önkormányzatok a vállalt pénzügyi hozzájárulás nem teljesítése esetén irányadó eljárást az alábbiak szerint állapítják meg:

Amennyiben a települések a 1.4. pont szerinti önkormányzati hozzájárulást határidőre nem fizeti meg, annak teljesítésére Kölesd Községi Önkormányzat polgármestere két ízben, ajánlott levélben – 8 napos fizetési határidővel – hívja fel. A második fizetési felszólítás eredménytelensége esetén Kölesd Községi Önkormányzat jelen megállapodás elválaszthatatlan mellékletét képező felhatalmazó nyilatkozat alapján beszedési megbízás benyújtására jogosult az érintett települési önkormányzat számlavezető pénzintézete irányába. A beszedési megbízás eredménytelensége esetén – 15 napon belül – ismételten sor kerül beszedési megbízás benyújtására, melynek ismételt eredménytelensége után Kölesd Községi Önkormányzat peres úton érvényesíti követelését. Ebben az esetben az érintett település önkormányzatát kamatfizetési kötelezettség, valamint a követelés érvényesítésével felmerülő kiadások terhelik.

**2. A közös önkormányzati hivatal vagyoni viszonyai**

2.1. A székhely és a társult önkormányzatok által a közös önkormányzati hivatal feladatainak ellátására használt ingók és ingatlanok tulajdonjoga a felek tulajdonában maradnak, melyeket térítésmentesen a közös önkormányzati hivatal használatába adják. Az ingatlanok beruházási és felújítási kötelezettségéről a tulajdonos önkormányzat saját forrásai szerint gondoskodik.

2.2. A közös önkormányzati hivatal által pályázaton nyert ingóságok lakosság arányosan kerülnek az önkormányzatok tulajdonába.

**V. A KÖZÖS ÖNKORMÁNYZATI HIVATAL MUNKÁJÁNAK NYILVÁNOSSÁGA**

1. A Hivatal működtetése során biztosítani kell az önkormányzati és hivatali munka átláthatóságára, nyilvánosságára vonatkozó jogszabályi előírások betartását.

2. A közérdekű adatok nyilvánosságának biztosításával kapcsolatos feladatok ellátásáról a jegyző gondoskodik.

3. A kötelezően közzéteendő közérdekű adatok körét nem érintő képviselő-testületi döntések nyilvánosságának biztosítása a jegyző feladata. A jegyző a határozatok nyilvánosságáról a nyilvános ülések jegyzőkönyveinek elérhetővé tételével, a rendeletek nyilvánosságáról kihirdetésükkel gondoskodik az egyes önkormányzatok szervezeti és működési szabályzatainak előírásai szerint.

4. A közérdekű adatokon túli, nyilvánosságot igénylő, önkormányzati közérdekű információk, közzétételek és hirdetmények nyilvánosságra hozataláért az érintett polgármesterek a felelősök. Ezen információk nyilvánosságra hozatalának rendje főszabály szerint az egyes önkormányzatok hirdetőtábláján való közzététel; az ezen felül biztosított további közzétételi helyekről (pl. honlap, kábel tv, helyi sajtótermék, egyéb hirdetőtáblák, stb.) az egyes önkormányzatok szervezeti és működési szabályzatai rendelkeznek.

**VI. ZÁRÓ RENDELKEZÉSEK**

1. Jelen megállapodásból eredő vitás kérdésekben bármely fél polgármestere jogosult egyeztető tárgyalást összehívni, bármely jelen megállapodást jóváhagyó önkormányzat székhelyére. Az egyeztető tárgyalásról emlékeztető készül, melynek elkészítéséről a tárgyalást összehívó polgármester a jegyző útján gondoskodik és köteles azt legkésőbb a tárgyalástól számított öt munkanapon belül mindegyik jelen megállapodást jóváhagyó fél polgármesterének megküldeni.

2. Amennyiben az egyeztető tárgyalás eredményre vezetett és ennek alapján jelen megállapodás módosítása szükséges, úgy Kölesd Község Polgármestere a tudomására jutástól számított 30 napon belül köteles a megállapodás módosításáról készült előterjesztést önkormányzatok képviselő-testületeinek ülése elé jóváhagyásra beterjeszteni.

3. Felek a vitás kérdés bírói útra terelését megelőzően legalább egy alkalommal kötelesek egyeztetni az 1-2. pontokban foglaltak szerint. Amennyiben az egyeztetés összehívására vonatkozó jogával egyik önkormányzat polgármestere sem él a vitás kérdés felmerülésétől számított 15 napon belül, úgy Kölesd Község Polgármestere köteles az egyeztető tárgyalást Kölesd Községi Önkormányzat székhelyére összehívni.

4. Az egyeztetés eredménytelensége esetén felek a jelen megállapodásból eredő jogvita elbírálására kikötik a Szekszárdi Járásbíróság kizárólagos illetékességét.

5. Jelen megállapodás valamennyi, a megállapodást megkötő önkormányzatának képviselő-testülete általi elfogadását és azok polgármestereinek aláírását követően, 2020. január 1. napján lép hatályba.

6. A képviselő-testületek megállapodnak abban, hogy amennyiben a jelen megállapodás tartalmát érintő jogszabályok olyan érdemi változásokat tartalmaznak, melyek a közös hivatal jelenlegi szabályozás mentén való működőképességét, szabályosságát vagy méltányosságát megkérdőjelezik, akkor a felek a megállapodást haladéktalanul felülvizsgálják.

7. Jelen megállapodást annak elolvasását, tartalmának megismerését és megértését követően az önkormányzatok képviselő-testületei képviseletében eljáró polgármesterek a képviselt önkormányzat akaratával mindenben megegyezően, annak nevében helybenhagyólag, sajátkezű aláírással látják el.

**Hatályba lépés kezdő időpontja: 2020. január 1.**

**Kölesd, 2019. november**

**Tóth Gábor Pintér Ferenc**

**polgármester polgármester**

Harc Község Önkormányzata Kistormás Községi Önkormányzat

**Greifenstein József Vén Attila**

**polgármester polgármester**

Kölesd Községi Önkormányzat Medina Község Önkormányzata

**ZÁRADÉK:**

**A megállapodást**

Harc Község Önkormányzata Képviselő-testülete …/2019.(XI....) sz. határozatával,

Kistormás Községi Önkormányzat Képviselő-testülete …/2019.(XI.) sz. határozatával,

Kölesd Községi Önkormányzat Képviselő-testülete …/2019.(XI.) sz. határozatával,

Medina Község Önkormányzata Képviselő-testülete …/2019.(XI....) sz. határozatával

**jóváhagyta.**

A megállapodást a Képviselő-testületi döntések szerint ellenjegyzem:

**dr. Herczig Hajnalka**

**jegyző**

1. melléklet

**FELHATALMAZÁS**

…………………………………………………….

a hitelintézet neve és címe

A, 2012. év december hó 21. napján kelt, közös önkormányzati hivatal létrehozására vonatkozó megállapodás 4.1.7. pontja alapján ….. Község Önkormányzata (…….. …………………………, …………………….. u. ………… sz., képviseli: …………………… polgármester) felhatalmazza Kölesd Községi Önkormányzatot (7052 Kölesd, Kossuth tér 2., bankszámlaszám: 70600102-11105068, képviseli: ………………………. polgármester) mint jogosultat, hogy a megállapodásból eredő lejárt követelését a(z) …………………………....-nál/-nél vezetett …………………………………. pénzforgalmi jelzőszámú számlája terhére külön engedély, vagy nyilatkozat nélkül beszedési megbízással érvényesíthesse a Ptk. szerinti elévülési határidőn belül. A számlatulajdonos kötelezettséget vállal arra, hogy amennyiben a fenti számlát megszünteti, új számlát nyit, erről a tényről és annak adatairól …………………………… Önkormányzatát írásban tájékoztatja, továbbá az új számlára új felhatalmazást nyújt be a hitelintézet felé. Jelen felhatalmazás visszavonásig érvényes, mely visszavonás a számlatulajdonos és az beszedési megbízás jogosultjának közösen tett nyilatkozatával lehetséges.

Kelt: …………………, ………. év ………………………. hó …… nap

….……………………..………………………………

a számlatulajdonos cégszerű aláírása és bélyegzője

Záradék: A felhatalmazást nyilvántartásba vettük, és vállaljuk, hogy beszedési megbízás visszavonása csak a számlatulajdonos és a jogosult közösen tett nyilatkozatával történhet.